Bagas Dwi Bawono lair ing Surabaya, Jawa Wétan tanggal 14 Juli 1966. Ngrampungaké pawiyatan luhur ana ing Jurusan Teknik Arsitektur Universitas Gajah Mada Yogyakarta ing taun 1990. Sawisé sinau lan ngangsu kawruh, minangka punggawa ing sapérang perusahaan, pungkasané Bagas ngadegaké perusahaan dhéwé kang mligi ing babagan konsultan arsitèk lan kontraktor, Bagas &amp; Associates. Saliyané nekuni babagan "properti", Bagas uga asring nulis prosa, carita cekak, sajak, lan skenario film. Taun 2013, salah siji cerita cekaké kang sesirah "Hasduk Berpola" digawé awujud film layar jembar, ngangkat prakawis nasionalisme ing donyané bocah-bocah. Skenario kang digarap bebarengan karo Kirana Kejora, mau kasil éntuk pangajiminangka Filem Favorit Pilihan Pamirsa ing Apresiasi Film Indonésia 2013, ngalahaké telu panyarta liyané, ya iku "Habibie &amp; Ainun, 5 cm", lan "Tampan Tailor". Bagas sabanjuré nulis kumpulan cerita cekak sesirah "Ibu, Doa yang Hilang", kang ngamot 29 cerita cekak kebak pitutur. Buku kuwi ditulis dhedhasar cerita sanyatané perjuangan ibuné minangka wong tuwa kang ngrawat putra-putriné dhèwèkan. Kasilé ngedol buku iku, kabèh disumbangké kanggo kagiyatan sosial.